Správa Komisie Európskemu parlamentu a Rade o výdavkoch EPZF Systém včasného varovania č. 9 – 11/2007 /* KOM/2007/0830 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 13.12.2007 KOM(2007) 830 v konečnom znení SPRÁVA KOMISIE EURÓPSKEMU PARLAMENTU A RADE o výdavkoch EPZF Systém včasného varovania č. 9 – 11/2007 SPRÁVA KOMISIEEURÓPSKEMU PARLAMENTU A RADE o výdavkoch EPZF Systém včasného varovania č. 9 – 11/2007 OBSAH 1. ÚVOD 4 2. PRIPÍSANÉ PRÍJMY 4 3. FOND NA REšTRUKTURALIZÁCIU V SEKTORE CUKRU 5 4. PRIPOMIENKY K PLNENIU ROZPOčTU NA ROK 2007 5 5. ZÁVERY 7 1. ÚVOD V prílohe sa uvádza skutočná úroveň plnenia rozpočtu za obdobie od 16. októbra 2006 do 30. septembra 2007 v porovnaní s profilom výdavkov, ktorý vyplýva z ukazovateľa určeného na základe ustanovení článku 20 nariadenia Rady (ES) č. 1290/2005[1]. 2. PRIPÍSANÉ PRÍJMY Na základe ustanovení článku 34 nového nariadenia (ES) č. 1290/2005 o financovaní Spoločnej poľnohospodárskej politiky sa príjmy pochádzajúce z finančných opráv podľa rozhodnutí o dodržiavaní vyrovnanosti účtov, z nezrovnalostí a z poplatkov za mlieko určujú za pripísané príjmy na financovanie výdavkov EPZF. V čase zostavovania rozpočtu na rok 2007 sa vykonal odhad týchto príjmov a tento odhad sa zohľadnil, keď rozpočtový orgán schválil rozpočtové prostriedky na rok 2007. Konkrétne: - príjmy z poplatkov za mlieko sa odhadovali na 349,0 milióna EUR a zohľadnili sa znížením rozpočtových prostriedkov požadovaných pre sektor mlieka a mliečnych výrobkov, ktorému rozpočtový orgán priznal sumu 587,0 milióna EUR; - príjmy zo spätne získaných súm z dodržiavania vyrovnanosti účtov a z nezrovnalostí sa odhadovali na 568,0 milióna EUR, resp. 70,0 milióna EUR. Celková suma 638,0 milióna EUR sa zohľadnila znížením rozpočtových prostriedkov požadovaných pre režim jednotnej platby, ktorému rozpočtový orgán priznal sumu 27 918,0 milióna EUR. V tabuľke v prílohe sa uvádza plnenie účtu pripísaných príjmov, na ktorom bola k 30. septembru 2007 zhromaždená suma 1 148,6 milióna EUR. Konkrétne: - z poplatkov za mlieko sa vybrala suma približne 363,3 milióna EUR oproti počiatočným odhadom 349,0 milióna EUR, - spätne získané sumy z dodržiavania vyrovnanosti účtov predstavovali približne 557,8 milióna EUR a - príjmy z nezrovnalostí predstavovali približne 227,6 milióna EUR, pričom ďalšie sumy sa očakávajú do konca rozpočtového roka. Podľa uplatniteľných pravidiel možno tieto príjmy použiť, čiastočne alebo celkovo, na pokrytie financovania výdavkov EPZF, ak rozpočtové prostriedky vyčlenené rozpočtovým orgánom nie sú dostatočné na financovanie výdavkov, ktoré vynaložili členské štáty. V prípade, že sa časť príjmov nevyužije, táto časť sa automaticky prenesie do nasledujúceho rozpočtového roka. Vzhľadom na očakávané nedostatočné čerpanie prostriedkov pre rozpočet na rok 2007 sa celá výška príjmov pripísaných na EPZF prenesie do roku 2008 a použije na financovanie očakávaných rozpočtových potrieb tohto roka. 3. FOND NA REšTRUKTURALIZÁCIU V SEKTORE CUKRU Dočasné reštrukturalizačné sumy v sektore cukru sa považujú za pripísané príjmy určené na financovanie reštrukturalizačnej pomoci pre sektor cukru a ďalších druhov pomoci, s ktorými sa počíta v reštrukturalizačnom fonde. Pre hospodársky rok 2006/07 sa tieto sumy týkajú množstevných kvót na cukor, inulínový sirup a izoglukózu pridelených hospodárskym subjektom a členské štáty ich musia zhromaždiť a zaplatiť do fondu v dvoch splátkach, ktorých termíny splatnosti sú 31. marec a 30. november 2007. Do konca marca členské štáty previedli na účet pripísaných príjmov prvú splátku za dlžné reštrukturalizačné sumy vo výške približne 1 287,2 milióna EUR. Po tom, ako za pomoc pre reštrukturalizáciu sektora cukru členské štáty vyplatili sumu približne 398,7 milióna EUR, vykázali v septembri 2007 sumu približne 152,7 milióna EUR za platby na pomoc na diverzifikáciu ako aj pomoc rafinériám cukru. K 30. septembru 2007 predstavovali preto celkové platby v rámci fondu sumu 551,4 milióna EUR. Tieto platby sa budú financovať z príslušného účtu pripísaných príjmov, pričom suma vo výške 735,9 milióna EUR sa prenesie do roka 2008 na krytie budúcich platieb pre reštrukturalizačnú pomoc a iné druhy pomoci. 4. PRIPOMIENKY K PLNENIU ROZPOčTU NA ROK 2007 V ďalšej časti sa nachádza stručný komentár týkajúci sa dôvodov najpodstatnejších rozdielov medzi skutočnou a očakávanou úrovňou plnenia pre určité sektory rozpočtu na rok 2007: 4.1. Menové faktory Vo výdavkoch, ktoré vznikli v uvedenom období, sa zohľadňuje pohyb kurzu USD/EUR. Od vývoja tohto paritného kurzu závisia výdavky súvisiace s veľkou časťou vývozných náhrad za poľnohospodárske výrobky, najmä za obilniny a cukor, a v niektorých prípadoch aj súvisiace s vnútroštátnou pomocou, akou je napr. pomoc vzťahujúca sa na bavlnu. V súlade s článkom 21 nariadenia (ES) č. 1290/2005 vychádzal rozpočet prijatý rozpočtovým orgánom z priemerného paritného kurzu, ktorý v období od júla do septembra 2006 dosahoval úroveň 1 EUR = 1,27 USD. Je potrebné uviesť, že v období od 1. augusta 2006 do 31. júla 2007 bol priemerný paritný kurz približne 1 EUR = 1,31 USD, teda 3,1 % nad kurzom použitým pri zostavovaní rozpočtu na rok 2007. 4.2. Trhové faktory 4.2.1. Obilniny (-527,0 mil. EUR) Mimoriadne priaznivé vonkajšie aj vnútorné podmienky na trhu s obilninami a z toho vyplývajúce vyššie ceny na vnútornom i svetovom trhu viedli k: - nižším nákupom a vyšším predajom obilnín vo verejných skladoch, čo povedie k podstatnému čistému zisku do konca rozpočtového roka; a - nižším výdavkom na vývozné náhrady, keďže sadzba náhrady sa stanovila na nulovú hodnotu počas väčšiny rozpočtového roka, čoho následkom došlo k úsporám na nákladoch tohto režimu v porovnaní s rozpočtovými prostriedkami. Čerpanie rozpočtových prostriedkov za rok 2007 pre daný sektor ako celok bude preto významne nedostatočné. 4.2.2. Náhrady vzťahujúce sa na výrobky neuvedené v prílohe 1 (-107,7 milióna EUR) Očakáva sa, že z dôvodu celkového všeobecného poklesu úrovní vývozných náhrad pre rôzne dotknuté výrobky vzniknú členským štátom nižšie výdavky na vývozné náhrady pre spracované poľnohospodárske výrobky. Aj pre tento sektor bude teda čerpanie rozpočtových prostriedkov za rok 2007 významne nedostatočné. 4.2.3. Cukor (+125,9 milióna EUR) Súčasné nadmerné čerpanie rozpočtových prostriedkov v porovnaní s úrovňou ukazovateľa je spôsobené najmä zvýšenými sadzbami vývozných náhrad, ktoré vynaložili dotknuté členské štáty, keďže množstvá vyvážaného cukru, pokiaľ ide o cukor na voľnom trhu ako aj o cukor vo verejných skladoch, boli oveľa vyššie v porovnaní s predpokladmi, z ktorých sa vychádzalo pri rozpočte na rok 2007. 4.2.4. Ovocie a zelenina (-77,7 mil. EUR) Súčasné nedostatočné čerpanie rozpočtových prostriedkov v porovnaní s úrovňou ukazovateľa je spôsobené najmä zníženým množstvom paradajok, pre ktoré sa doteraz poskytovala spracovateľská pomoc. Tempo čerpania prevádzkových fondov pre organizácie výrobcov je navyše pomalšie v porovnaní s príslušnou úrovňou ukazovateľa. 4.2.5. Mlieko a mliečne výrobky (+56,1 milióna EUR) Rozpočtové prostriedky v porovnaní s úrovňou ukazovateľa boli k 30. septembru 2007 čerpané nadmerne. Je potrebné uviesť, že toto nadmerné čerpanie rozpočtových prostriedkov v porovnaní s úrovňou ukazovateľa je spôsobené technickými príčinami, pretože počínajúc rozpočtom na rok 2007 sa s príjmom z poplatku za mlieko, ktorý sa pôvodne odhadoval na 349,0 milióna EUR, zaobchádza osobitne, a to ako s príjmom pripísaným na EPZF. Požadované rozpočtové prostriedky na rok 2007, ktoré priznal rozpočtový orgán pre tento sektor, nezahŕňali tieto príjmy, a preto sa ukazovateľ používa na rozpočtové prostriedky znížené o túto sumu. Toto je dôvod, prečo súčasné čerpanie rozpočtu smeruje k nadmernému čerpaniu ku koncu rozpočtového roka. Ak sa vezmú do úvahy príjmy z poplatkov za mlieko, o ktorých sa pôvodne predpokladalo, že budú pripísané sektoru mlieka, potom by pre tento sektor išlo o nižšie čerpanie o -282,1 milióna EUR. 4.3. Priama pomoc (+101,8 milióna EUR) Členské štáty vynaložili výdavky vyššie, než boli rozpočtové prostriedky vyčlenené v rozpočte na rok 2007, a to tak pri režime jednotnej platby ako aj pri ostatných režimoch priamej pomoci. Aby sa pri určitých režimoch v tejto oblasti zaručilo čerpanie rozpočtu, útvary Komisie oslovili určité členské štáty s cieľom stanoviť výšku zamýšľaných platieb pre tieto režimy na obdobie do konca rozpočtového roka. Na základe informácií prijatých z týchto členských štátov sa očakáva, že plánovaná výška výdavkov, a to najmä v režime jednotnej platby, bude do konca októbra prevyšovať rozpočtové prostriedky tohto režimu o približne 1,0 %, t.j. do konca rozpočtového roka sa očakáva nadmerné čerpanie o približne 300,0 miliónov EUR. Ak sa vezmú do úvahy príjmy z dodržiavania vyrovnanosti účtov a z nezrovnalostí, o ktorých sa pôvodne predpokladalo, že budú pripísané režimu jednotnej platby, potom by v prípade kapitoly priamej pomoci vzniklo k 30. septembru 2007 nedostatočné čerpanie vo výške -536,0 milióna EUR. 4.4. Audit poľnohospodárskych výdavkov 4.4.1. Vyrovnanosť účtov z predchádzajúcich rokov (+91,7 milióna EUR) Všetky rozhodnutia o vyrovnanosti účtov, ktorých vykonanie sa očakáva do konca aktuálneho rozpočtového roka, prijala Komisia. Čistá suma spätne získaná na základe opráv uložených týmito rozhodnutiami predstavovala k 30. septembru 2007 približne -74,7 milióna EUR. Táto suma v porovnaní so sumou -178,0 milióna EUR, z ktorej sa vychádzalo pri rozpočte na rok 2007, vedie k nedostatočnému čerpaniu rozpočtových prostriedkov. Ku koncu rozpočtového roka 2007 sa tento očakávaný deficit v spätne získaných čiastkach bude musieť pokryť, čo povedie k zodpovedajúcemu nárastu vo výdavkoch EPZF. 5. ZÁVERY Priaznivé vnútorné aj vonkajšie podmienky na trhu, ktoré charakterizovali rozpočtový rok 2007, viedli k mimoriadne vysokým cenám, a to najmä na trhu s obilninami a trhu s mliečnymi výrobkami. Výsledná likvidácia zásob vo verejných skladoch v uvedených sektoroch a nižšie sadzby vývozných náhrad priniesli úspory vo výdavkoch EPZF, a to najmä na uvedených trhoch. Vyššie množstvá vyvážaného cukru však na druhej strane priniesli vyššie výdavky pri vývozných náhradách za cukor. Čistým výsledkom je nedostatočné čerpanie rozpočtových prostriedkov na rok 2007 pre trhové opatrenia. Toto nedostatočné čerpanie sa čiastočne kompenzuje očakávanými vyššími výdavkami na priamu pomoc ku koncu roka ako aj na pokrytie očakávaného deficitu spätne získaných prostriedkov podľa postupu o vyrovnanosti účtov. V súčasnej dobe sa celkové nedostatočné čerpanie rozpočtových prostriedkov na rok 2007 odhaduje vo výške približne 400,0 milióna EUR. Následkom uvedeného sa celá výška príjmov pripísaných EPZF v roku 2007 prenesie do roka 2008, aby sa pokryli potreby rozpočtu tohto roka. PRÍLOHA [pic] [1] Ú. v. EÚ L 209, 11.8.2005, s. 1. Nariadenie naposledy zmenené a doplnené nariadením (ES) č. 320/2006 (Ú. v. EÚ L 58, 28.2.2006, s. 42).